
MESSIEURS le croy que ceux d entre vous 
i qui ont participé aux plus priués con- 
'' seilsdes chefs de la des- Vnion des bons 
François, n'oseroyent auec vérité affermer ce que 
plusieurs, ont osé publier par escript, que les fou- 
les et oppressions du peuple, ou le feruent zèle 
que vous auiez eu à la Religion Catholique 
Apostolique et Romaine, ayent esté la pierre 
qui ayt aiguisé voz félonnes et rebelles armes, 
contre feu de bonne mémoire Henry troisiesme 
de ce nom, nostre bon Roy et spuuerain Sei- 
gneur, d'autant que nul de vous n'eust osé se 
comparer en zele et ferueur de Religion auec sa 
Majesté : en laquelle l'vn des plus grands de voz 

supposts, a tesmoignè, tant par escript, qu'à la 
veuë de tous les plus grands de la France, le 
zèle de la religion auoir esté plus grand et rare, 
qu'en autre Monarque du monde, et qu'en vous 
plaignant de quelques gouttières, que par ex- 
traordinaires exactions, et mauuais mesnage de ses 
finances, il auroit causé en cest Estât. Voz félons 
et rebelles desportemens, vous conuaincroyent 
de l'auoir miné et sapé par le pied, pour le ré- 
duire au dernier période de sa ruine : Car au 
lieu de diminuer les foulles du peuple, vous les 
auez plus que redoublées. Quel aduantage 
donc ou soûlas luy ont apporté voz furieux 
mouuemens, pour faire croire qu'ils ayent esté 
causes, pour pourueoir aux desordres de ses 
foulles et oppressions ? Aussi ceux qui en pen- 
sent mieux estre esclarcis, en raportent la source, 
au désir que le Duc de Mayenne a eu de venger 
la iuste punition que sa Majesté ordonna estre 
Éiicte à Bloys, de la rébellion et félonie des Duc 
et Cardinal de Guise ses fireres, mais ils se trom- 
pent, par ce que l'orgueil du Duc de Guise, luy 
ayant tellement enflé le courage, qu'il ne vouloit 
plus de supérieur ny de pareil, auoit tellement 
altéré leur bonne intelligence, qu'auparauant son 

trespas, le Duc de Mayenne ne cherchoit que de 
rompre auec luy, pour r'entrer aux bonnes 
grâces du Roy, auquel mesme il auroit donné 
aduis de veiller sur les desportemens de son 
frère, par ce qu'il y auoit du péril en la demeure. 
Aussi si ceste vengeance eust esté la seuUe 
causé motiue de vos soulesuemens, elle ne vous 
pourroit seruir d'excuse comme à luy, d'autant 
que les Duc et Cardinal de Guise n'estant 
vos frères, nulle raison naturelle ny ciuile, 
vous obligeoit de venger leur mort, au pre- 
iudice de l'obeyssance et fidélité que vous 
debuiez à vostre Roy, non plus que vous ne 
vous estes ressentis des cruels assassins que les 
Ducs de Guise et de Mayenne ont commis de 
leurs mains, ou faict commettre aux personnes 
de S. Maygrin, Sacremore, de Virague (i), le 
Marquis de Menelay, et plusieurs autres Fran- 
çoys comme vous, qui ne leur estoyent sub- 
iects ny vassaux. 

D'auantage si ceste vengeance vous piquoit, 
le cruel parricide de vostre Roy ne deuoit-il 
borner vostre fureur, sans l'estandre sur tout le 

(i) Birague. 

peuple François qui ne pouuoit mais de ses 
morts ? Quant les conspirateurs de la mort de 
César, mirent en délibération, si auec César on 
deuoit aussi tuerAntonius, MarcusBrutusne fust 
de cest aduis : disant que l'affaire qu'ils auoyent 
entrepris pour la Justice, et pour les loix, deuoit 
estre exempt de toute iniure et iniustice. Quelle 
plus grande iniquité, que de reietter la peine du 
prétendu forfait du Roy, sur ses iadis subiects, 
mais vous direz : 

// faut que les subiects supportent Voffence, 
Des Roys mal aduise:^ la cruelle vengeance. 

Le feu Roy n'estant qu'vsufructuaire du 
Royaume, les subiects de la Couronne ayans 
délaissé d' estre ses subiects, vostre dire ne 
pourroit estre accommodé aux bons François, 
aflfranchis de la subiection du feu Roy. Ce 
n'est donc ce désir de vengeance qui vous a 
picquez, par ce qu'estant borné' de l'effect 
d'icelle, puis que vous en estes assouuis par 
le cruel parricide du Roy, vous fussiez de- 
meurez en repos. Le mal donc ne vous tenoit 
là, ains le Duc voyant que les pièges et filets 
que son firere et leurs prédécesseurs, auoyent 



des longtemps tendus, pour attraper nostre 
Royauté, demeuroyent abandonnez par la mort 
d'iceluy: il s'en seroit voulu approcher, pour 
recueillir la proye qui tomberoit en iceux. Et 
pour ce que très magnanime et vertueux Henry 
de Bourbon à présent nostre Roy souuerain 
coûime plus proche et habile, luy seruoit d'obs- 
tacle à sa chasse, il auroit artificiellement inuo- 
que vostre ayde pour combattre (comme il disoit) 
l'heresie, qui par son moyen deuoit formiller 
par toute la France, et luy auroit cauteleuse- 
ment opposé monsieur le Cardinal de Bourbon 
son oncle, pauure prestre plus que septuagénaire, 
plus prochain, et habile à succéder a la Couronne 
du Ciel qu'à celle de France : pour cependant 
qu'il luy feroit porter la marote, se saisir du 
vray sceptre, et soubs le tiltre de Lieutenant 
gênerai de l'Estat et Couronne de France (Auquel 
comme l'on dict du Pape Guillemot, il s'estoit 
esleu soy-mesme) eslogner tant qu'il pourroit 
nostre Roy, de ses filets et cordages. Mais ne se 
sentant suffisamment appuyé de ce vieil arbre, 
duquel d'heure à autre il preuoyoit l'instante 
ruine, ny de voz armes rebelles; il y auroit 
voulu adiouster vne estroicte alliance avec l'Es- 

pagnol ancien et capital ennemy de la France. 
Cestui-cy appelle à vne certaine espérance de 
proye, plus par vostre seule diuision que par ses 
propres forces : tout ainsi que les Médecins 
desguisent l'amertume de leurs drogues, de 
quelque dorure, ou condiment de succre, et 
autre douceur amiable au goust, auroit aussi 
desguisé son entrée à main armée, dans ce mi- 
sérable Royaume, soubs le spécieux, et plausible 
prétexte delà conseruation de la Religion Catho- 
lique, Apostolique et Romaine. Vous ayant soubs 
ce faux prétexte, facilement persuadé, que tout 
ainsi quejovinian fils du Conte Varronian, ayant 
esté esleu Empereur, par l'armée de Julian 
l'Apostat après la mortd'iceluy, refusa l'Empire, 
à raison de ce qu'estant Chrestien, il luy seroit 
mal séant de commander a une armée Payenne: 
aussi estans Catholiques, vous ne deuiez souffrir 
la domination d'vn Roy Hérétique. Voilà le 
pauot somnifère, duquel voz peu cauts espris 
ont esté endormis, tant par le Duc de Mayenne, 
que par l'Espagnol, et n'estimant ses anchres 
suffisantes, pour arrester vostre légèreté natu- 
relle, ils ont adiousté l'interdict et excommuni- 
cation de nostre Roy, qu'ils ont extorqué de 

nostre Sainct-Pere, contre les anciens priuileges 
de ce Royaume, que Bodin et Choppin (deux 
des plus sçavans de tous ceux qui ont trempé en 
vostre infâme coniuration) ont laissé par es- 
cript, auoir esté concédez par plusieurs Papes, 
aux Roys, Royaume et regnicoles de France. 
O âmes dégénérées et dignes de perpétuelle ser- 
vitude, mal eussiez vous faict comme ces géné- 
reux François, subiects du Roy Loys douziesme, 
lequel ayant esté mis en interdict par le Pape 
Jules deuxiesme, tant s'en faut qu'ils en amoin- 
drissent en rien, qu'au contraire ils en augmen- 
tèrent de beaucoup l'obéissance qu'ils deuoyent 
naturellement à leur Roy. Pour quelque temps 
ce Regnard a semé ses doublons, et doubles 
doublons, et rempli nos campaignes de gens de 
guerre, non à autre intention (disoit-il) ni sous 
espérance d'autre loyer, que pour auoir l'hon- 
neur, d'empescher que ce tant Catholique 
Royaume ne tombast entre les mains d'vn Roy 
Hérétique. Mais en l'assemblée des coniurez des 
trois ordres de vostre party que le Duc de Mayenne 
auoit indicte à Paris ; il fist bien cognoistre par 
ses agens, que sa pensée estoit plus terrestre que 
céleste, quand il fist demander la couronne de 

France pour le Duc Ernest d'Autrische son cou- 
sin, et pour l'infante d'Espagne sa fille, qu'il luy 
auoit promise en mariage, voulant soubs ce feint 
zèle de Religion, de frauder le duc de Mayenne, 
du loyer qu'il esperoit de sa rébellion : et faire 
tomber nostre Royaume en quenouille, renuerser 
les fondemens de la Loy Salique, seule fonda- 
mentale de ce Royaume, et asseruir la plus gé- 
néreuse, et belliqueuse nation de la Chrestienté, 
à la tyrannique domination de la maison d'Aus- 
trische, de laquelle les paysans de trois pauures 
villages des valees de Suisse, Vry, Suits et Vuder- 
varld, n'ont onques peu supporter le ioug.Qu'eust 
dict la Noblesse de France qui viuoit du temps du 
Roy Charles septiesme, si elle eust ouy si insolente 
proposition ? veu que les Anglois, (la domination 
desquels n'est que rosée, au respect de la tyran- 
nie Espagnole) ayans faict conqueste des pays et 
Seigneuries subiects au Roy, et à la Couronne de 
France, la pluspart ayma mieux perdre leurs 
terres, fiefs, et Seigneuries, que fausser la foy à 
celuy à qui naturellement ils ladeuoyent, com- 
bien que l'Anglois eust faict publier, que tout 
homme de quelque estât ou condition qu'il fust, 
qui voudroit se tenir aux terres par luy conquises 

(luy faisant le serment et hommage comme à 
son souuerain) seroit receu et gardé en ses 
biens, droicts et priuileges, et leur feroit rendre 
leurs terres, si ja elles estoyent occupées. Il est 
vray que quelques vns de la Noblesse de vostre 
party, ayant encor quelque estincelle de la géné- 
rosité de ses anciens François, se sentans oflFencés 
de l'odeur de si infecte proposition, les agens du 
Tyran de Seuille,.changearent le grain, et mirent 
en auant le mariage de ceste Infante, auec le 
ieune Duc de Guise, à la clîarge qu'ils seroyent 
couronnez Roy et Royne de France, mais l'ex- 
périence a monstre que ce h'estoit qu'vn artifice 
pour gaigner temps, à ce que cependant que 
vous amuseriez à ce ioûet, il fist descendre le 
Duc Ernest es pays bas, auec vne puissante armée, 
pour extorquer de vous par la force, ce que de 
plain gré vous ne luy auriez voulu accorder. 
Voilà comment ce grand et feruent zèle de reli- 
gion, ne tent qu'à la subuersion des loix fonda- 
mentales de l'Estat et Couronne de France, et 
translation d'icelle sur les chefs d'vne femme, et 
d'vn petit Prince estranger, auquel cent seigneurs 
François ne portant titre de Princes, ne voudroyent 
céder, en vertu, générosité, majesté, ou suffi- 

sance à manier cest Estât. Voudriez vous bien 
donc ressenibler à ceux qui habitent en l'Arabie 
heureuse, lesquels cherchent la myrrhe chez 
leurs voisins, encor que la nature aye prodi- 
gieusement remply leur contrée de toutes sortes 
des plus soûefues et meilleures odeurs : estes 
vous bastards, ou dégénérez de ceste généreuse 
nation Françoise, de vouloir, sous prétexte de 
Tayde, mendiée de l'Espagnol par le Duc de 
Mayenne, pour se maintenir en sa rébellion, 
vous asseruir à la domination du plus superbe 
et insupportable Seigneur qui se puisse choisir 
entre les viuans. Et toy Duc de Mayenne que 
pense tu en ton ame, de veoir que ce tant zélé 
protecteur de la saincte Religion Catholique, 
que tu as prins en ayde pour précipiter nostre 
Roy de son trosne Royal pour t'y seoir, esgare 
ton gibier, et veut faire prendre la proye, que 
tu as si long temps, et auec tant de périls et 
trauaux pourchassée, au Duc Ernest, ou au Duc 
de Guise ton nepueu, ou pour mieux dire atta- 
cher nostre Royauté au cottillon de sa fille. 

A insi pour vous moutons vous ne porte:{ la laine, 
A insi pour vous taureaux vous h'escorche:( la plaine, 
Ainsi mouches pour vous aux champs vous ne ruche^, 
A insi pour vous oyseaux aux bois vous ne niche:^. 

Voylà les vrais efFects de Tayde et protection 
mendiée des estrangers. C'est pourquoy Bar- 
thélémy Colion, que les Vénitiens auoyent 
esleu chef de leur armée, et auquel, pour auoir 
fidellement et heureusement administré les af- 
faires de leur République, ils firent ériger vne 
statue d'or, les reprit aigrement, de ce que in- 
discrètement ils s'estoyent refiez en luy, qui 
estoit estranger, et lui auoyent donné tout 
pouuoiret authorité sur eux, et leur Republique. 
Aussi Corinthe ne cheùt en la tyrannie que pour 
s'estre constitué. Empereur, Tymophanes estran- 
ger. Et n'ont les Anglois occupé la grand Bre- 
taigne, les Maures l'Espagne, ni les Turcs la 
Grèce, que pour auoir esté par eux appeliez à 
leur secours et protection. Cela vous est trop 
clair, qu'autre maladie ne trauaille plus la France 
que l'ambition Espagnole, par ce que la conuer- 
sion de nostre Roy à la Religion Catholique, 
Apostolique et Romaine, ayant * arresté l'opéra- 
tion du pauot de faux prétexte de religion qui 
vous a si long temps endormis, doit dessiller les 
yeux pour vous faire visiblement cognoistre 
qu'il ne s'agit plus du faict de la religion, ains 
d'vn subtil abus pour deceuoir la gorge du duc 

de Mayenne, béante après nostre Royauté : à 
fin de poser ceste tant illustre Couronne sur le 
chef de l'Infante d'Espagne. Estimez-vous que 
les sieurs de la Chastre, père et fils, de Villeroy, 
d'Alincour, de Belin, de Villars, de Brissac, 
de Grandmont, et plusieurs autres des pre- 
miers et des plus grands chefs de la Ligue ; et la 
plus part des meilleures villes de France, qui 
ont esté endormies de mesme pauot que vous 
eussent quitté vostre party, s'ils n'eussent bien 
recogneu qu'il y a plus d'ambition que de zèle 
de religion, en ceux qui désirent nous faire 
continuer de voguer en ceste périlleuse mer de 
sédition et rébellion populaire, pour anéantir 
ce tant excellant Estât, et bastir de sa ruine la 
grandeur de l'estranger. Misérables vipères vou- 
driez-vous bien ronger le ventre de vostre mère 
la France, pour renaistre Espagnol. Voire, mais 
(direz-vous) la conuersion du Roy n'est qu'vne 
feinte. Qui vous- a rendu participans de ce que 
Dieu s'est seul reserué en partage, de lire dans 
les cœurs des Rois et pénétrer iusques aux plus 
profondes cachettes de leurs pensées? A quoy 
cognoissez-vous que le Roy d'Espagne, le Duc 
de Mayenne et toute sa séquelle, croyent en 

Dieu, et que la conuersion de nostre Roy ne 
soit qu'hippocrisie, puisqu'il n y a qu'vn seul 
qui en puisse iuger, lequel ne peust estre trom- 
pé. Le Pape (direz-vous) n'a pas appreuué sa 
conuersion, mais il ne la pouuoit légitimement 
reprouuer, n'estant seulement tenu d'ouurir la 
porte, ains aussi d'aller rechercher par les lieux 
et précipices plus dangereux, voire iusques à la 
gorge des loups rauissans ses brebis esgarees, 
pour les réduire en sa bergerie. Il ne le pouuoit 
(dis-ie) reprouuer, si par les artificieuses menées 
et menasses de l'Espagnol, il n'eust esté violenté 
en ses sainctes intentions. Le Roy est relaps, 
encore que sa conuersion l'auroit reduict au 
giron de l'Eglise sa Saincteté ne le pourroit 
rendre capable du Royaume, que la nature et 
loy Salique luy deflferent. Mais dictes moy, lesus 
Christ a il deffendu de payer le didrachme à 
César, quoy qu'il fust Payen ? ordonna-il pas de 
rendre à César ce qui est à César, laissa-il de 
constituer sainct Pierre chef de son Eglise pour 
estre relaps, et l'auoir renoncé iusques à trois 
fois ? S'il nous a ordonné de pardonner septante 
fois, sept fois, à ceux qui nous auront offencé, 
pourquoy auroit-il restraint la clémence et mise- 

ricorde de nostre mère saincte Eglise, sa chère 
et bien aymee espouse, tellement qu'elle fermast 
à iamais son giron à ceux qui l'auroyent pour 
la seconde fois offencé? ô hérésie plus que 
Nouatienne. Au demeurant quelle autorité peut 
auoir sa Saincteté sur la disposition de ce tant 
illustre Royaume, que le pape Clément cin- 
quiesme (comme plusieurs autres de ses prédé- 
cesseurs) a déclaré auec son Roy et regnicoles, 
estre exempt de la subiection de l'Eglise Ro- 
maine, par priuileges enclos au corps du droict 
Canon, nonobstant la déclaration du Pape Bo- 
niface huictiesme, qu'il est nécessaire pour le 
salut de s'assubiectir au Pontife Romain. Mais ce 
n'est possible pas ce qui vous empesche et retient 
de recognoistre vostre Roy et de recourir à sa 
clémence, pour auoir abolition de vos forfaicts : 
ains ou la crainte de contreuenir au serment 
que vous auiez preste en vostre coniuration, 
de ne recognoistre iamais un Roi hérétique, ou 
(ce qui est plus crédible) le desespoir de pou- 
voir obtenir grâce de vostre felonnie et rébellion. 
Quant à vostre serment, s'il n'est autre, que de 
ne recognoistre iamais vn Roy hérétique, vous 
ne l'enfraindrez aucunement recognoissans et 

retournans de bon cœur à nostre Roy, par ce 
qu'il est à présent plus Catholique que vous tous, 
et pour ce que la cause limitée, doit produire 
efFect limité, la cause de vostre serment cessant, 
vous estes suffisamment dispensez d'iceluy. Que 
si vostre serment est de secouer entièrement le 
ioug d'obéissance, que naturellement et ciuile- 
ment vous deuiez aux légitimes successeurs de 
ceste Couronne, il n'est point obligatoire pour 
estre contre les bonnes mœurs, aussi ne tiens-ie 
pas vos consciences si estroictes, que vous fissiez 
estât de vos sermens, après auoir violé le ser- 
ment de fidélité et obéissance, duquel la nature, 
et loy du Royaume, vous ont dès le ventre de 
vos mères obligez à voz Rois naturels et légiti- 
mes. Celuy qui a osé le plus, ne doit craindre 
faire le moins, qui vous a dispensé de ce premier 
et tant sainct serment, au preiudice duquel, tous 
autres que vous pourriez consequcmment auoir 
faict, seroyent de nul efiect et valeur. Quant au 
desespoir d'obtenir grâce et abolition de vos 
felonnies et rebellions, il doit estre loué par les 
exemples de la rare et indicible clémence, de 
laquelle nostre Roy a vsé enuers tous ceux qui 
ont recours à sa Majesté, mesmes enuers le Duc 

de Feria et les Espagnols ses ennemis capitaux, 
les séditieux predicans trompettes de la rébel- 
lion, et les seize Bourreaux de Paris, ministres 
de la tyrannie Espagnole, tous dignes de mugir 
dans le Taureau d'airain du tyran d'Agrigente. 
Il a faict vne abolition générale, et reçoit à bras 
ouuerts tous ceux qui se recognoissent : et met- 
tant soubs le pied toutes leurs offences, il les traicte 
indifféremment comme ses bons et loyaux sub- 
iects, ie m'asseure qu'il n'a tenu et ne tiendra 
qu'au Duc de Mayenne, qu'il treuue autant 
d'humanité et clémence en sa Majesté, que 
Stenon fist iadis en Pompée, lequel ayant pro- 
posé de punir rigoureusement les Mamertins, de 
ce qu^ils s'estoyent révoltez contre luy ; Stenon 
luy dict qu'il ne feroit pas bien ny iustement, 
s'il faisoit mourir plusieurs innocens, pour et au 
lieu d'vn qui seul estoit coulpable, et que c'estoit 
luy seul qui auoit faict reuolter et rebeller toute 
la ville, y ayant induict ses amis par amitié, et 
contrainct ses ennemis par force. Ces paroles 
touchèrent tellement le cœur de Pompée qu'il 
pardonna aux Mamertins, et se porta fort hu- 
mainement enuers Stenon. Ne permettez donc 
que ce desespoir, glisstp en vos âmes, et vous 

fasse doubter de sa clémence, ains auec vn cœur 
contrit et repentant, retournez à sa bonté, auec 
ferme resolution d'effacer par vostre fidélité et 
loyauté future, toutes taches de rébellion du 
passé, remettez vous deuant les yeux, combien 
vos furieux deportemens ont apporté d'incom- 
moditez à vos affaires, de pertes et ruynes à vos 
personnes et moyens, qui ne se peuuent reparer 
que par effects contraires à ceux qui en ont esté 
la cause et le motif, et principalement, vous 
messieurs de la Noblesse, r'amenez en vostre 
mémoire en quelle estime le Duc de Mayenne 
vous a eu, n'ayant iugé aucun de vous dignes 
des gouuernemens de villes et places fortes de 
ceste Prouince, comme si elle eust esté stérile 
d'hommes capables de telles charges. Si vous 
considérez bien pourquoy vn Gascon, vn Italien, 
quelques soldats de fortune; quelques petits 
maistres d'hostel de sa maison, et autres aussi 
peu chargés de noblesse, qu'vn crapaut de plu- 
mes, ont esté par luy préférez à vous ausdictes 
charges et gouuernemens, possible demeurerez 
vous d'accort auec moy, que c'est, ou parce que 
telle gens estans ses créatures qu'il auroit, comme 
les champignons, eslevez en vne nuict, il en 

iouyroit mieux que de vous autres, etlespourroit 
aussi tost deffaire qu'il les auroit faicts : ou que 
vostre loyauté et fidélité luy a esté suspecte, pour 
vous en auoir veu manquer enuers vostre Roy, 
ou pour vous oster tous moyens, retournans de 
l'estourdissement auquel il vous a si long temps 
tenu sous le feint zèle de religion, d'auoir de 
quoy en main pour faire vostre appointement 
auec sa Majesté. Quant aux villes, les grandes 
foulles qu'elles ont souffert de la gendarmerie, 
les grands subsides, desquels elles ont esté sur- 
chargées, la perte de leur bestail, le pillage de 
leur reuenu champestre, la cessation de tous com- 
merces, la désolation et ruine de leurs maisons et 
héritages, tant aux champs qu'à la ville, le sang 
de leurs bourses iusques aux fonds succez, pour 
les rançons qu'on a exigé d'eux et de leurs mé- 
tairies, leur fourniront assez amples mémoires 
pour se ressouvenir à iamais de leur rébellion, 
et pour iuger des precedens deportemens de ce 
Roy imaginaire, quelle espérance ils doiuent auoir 
de meilleurs traictemens à l'aduenir. Mais que 
pouuez-vous ni les vns ni les autres, espérer de 
bien, continuans en ce misérable party reprouué 
de Dieu, et tant pernicieux aux hommes ? Ce qui 

pourroit aduenir plus à vostre souhait, seroit que 
ledict Duc de Mayenne (Prince de vostre rébel- 
lion) precipitast nostre Roy de sontrosne, ètluy 
ostant sa couronne la posast sur son chef ou 
qu'à l'exclusion de l'vn et de l'autre, le chef 
de l'Espagnol ennemy iuré et capital de cest 
Estât, en soit orné. Si le Duc de Mayenne vient 
au dessus du vent, ce que Dieu ne permettra 
iamais, par ce qu'il n'est point fauteur d'iniquité, 
se ressouuenant de vostre rébellion et desloyauté 
enuers vos Roys légitimes, à bon droit aura-il 
vostre fidélité en son endroict suspecte : telle- 
ment que ni plus ni moins que ceux qui ont 
affaire du fiel ou venin d'vne beste venimeuse, 
sont bien aises quant ils la tiennent, et la pren- 
nent pour s'en seruir à leur besoing, mais quant 
ils en ont prins et tiré ce qu'ils ont voulu, ils 
détestent et hayssent sa malice, ainsi ayant faict 
estât de vostre desloyauté, tandis qu'il en aura 
eu aflfaire, quant il aura faict de vous, il vous 
détestera et aura en horreur. Et lors pour s'as- 
seurer contre vostre infidélité, et getter les en- 
chres de sa tyrannie, suyuant le conseil donné à 
Sextus Tarquinius, par son père, il fera abatre 
les plus hautes testes des pauots, qu'il estimera 

pouuoir seruir de bride ou obstacle à sa tyrannie. 
Il s'enuironnera de gardes estrangeres, d'autant 
que se rendant odieux à tous, il entrera en 
déffiance de tous, il reparera les vieils forts, et 
construira de nouuelles cytadelles qu'il rem- 
plira de garnisons estrangeres. D ruinera tous 
ceux qu'il iugera auoir plus d'autorité parmi 
les villes, despartira les honneurs et gardes des 
forteresses à gens estrangers et de basse estofFe, 
et non à la Noblesse du pays, aura suspecte 
la bonne intelligence des citoyens, sèmera et 
nourrira discorde et diuision entre tous les or- 
dres, establira espions, pour guetter et veiller les 
actions et desportemens des gens de bien, exigera 
iniurieusement la substance du panure peuple, et 
tarira toutes ses finances, accablera le panure 
pays de couruees et indues contributions, affin 
de luy oster les moyens de penser à ce deliurer 
de si misérable seruitude, raualera l'authorité 
des Cours de Parlement, à ce qu'elles n'ayent 
moyen de s'opposer à sa tyrannie, et establira 
de nouueaux officiers de iudicature, de la qualité 
et preud'homie des seize bourreaux de Paris, 
et autres iuges de la feinte Vnion, qu'il a esta- 
bli par toute la France. Commettra aux charges 

publiques et receptes des deniers de ses indeuës 
exactions, les plus larrons et scélérats, pour à l'aide 
d'iceux succer le sang et substance du pauure 
peuple, et après auoir enflé les sangsues, il leur 
fera rendre gorge, et serrera Tesponge, les en- 
voyant au dernier supplice. Voilà messieurs ce 
que de ses deportemens du passé, se peut pro- 
nostiquer de Taduenir, que si par le moyen et 
continuation de vostre felonnie, vous posez la 
Couronne de Fratice sur le chef de l'Espagnol 
(comme celle de Portugal luy a esté defFeree par 
la Noblesse dudit lieu), il rendra aussi bonne 
recompence au Duc de Mayenne, et à vous, qu'il 
a faict aux Gentils-hommes Portugais, ausquels 
comme ils luy demandoyent la recompence 
qu'ils luy auoyent faict promettre, s'ils luy ser- 
voyent d'outils, pour arracher la Couronne de 
Portugal de dessus le chef de Dom Anthonio, 
leur Roy légitime, et la poser sur le chef de Dom 
Philippe, il fit responce par arrest de son conseil, 
que si le Royaume de Portugal luy appartenoit 
de droict, il ne tenoit rien par leur bénéfice, et 
de conséquent ne leur deuoit-il aucune recom- 
pence, que s'il n'y auoit point de droict, ils 
auoyent esté traistres et desloyaux à leur Roy, 

et partant seroyent-ils plus que recompencé, si 
on leur laissoit les vies, que par leur trahison et 
desloyauté, ils meritoyent de perdre honteuse- 
ment. Au demeurant, si de Tongle l'on cognoist 
bien le Lyon, les inhumains et plus que barbares 
deportemens desquels il a vsé enuers les pauures 
Indiens, Flamans, Portugais, et autres que par 
armes il a réduits à sa domination, vous doiuent 
seruir d'eschantillon, des gratieux traictemens 
que vous deuez espérer de satirannie. Resueil- 
lez vous donc Bourguignons de ce grand et long 
estourdissement, et vous réunissez auec nous en 
la bonne intelligence (que le Duc de Mayenne 
en a banny) pour à force d'eau de fideUté, estain- 
dre le brasier de rébellion, que le vent d'ambi- 
tion Espagnole souffle, et veut entretenir par 
toute nostre France, affin de rechercher et trouuer 
sa grandeur en nos cendres. Le masque estleué, 
il n'y a plus du faict de la Religion, ains de 
l'enuahissement de l'Estat, par les artifices de 
l'ennemi capital de la France, imitez le Sincre- 
tisme des Candiots, lesquels entrans souuent en 
guerres ciuiles les vns contre les autres, si tost 
qu'il leur suruenoit quelque ennemi estranger, 
se r'allioyent incontinent ensemble, et se ban- 

doyent contre leurs ennemis communs. La 
France n'eust iamais plus cruel ni capital ennemi 
que l'Espagnol, il se veut emparer de ce 
Royaume, soubs feint prétexte de Religion, et 
nous submettre à l'inquisition d'Espagne, tandis 
que nous sommes diuisez, ce qu'il n'eust osé 
parler tandis que nous estions bien vnis et en 
bonne intelligence. Ne laissez mémoire à la pos- 
térité que vos partialitez et diuisions (affin que 
ie ne die felonnies et desloyautez enuers vostre 
Roy) ayent dressé les eschelles à l'Espagnol pour 
grimper au sommet de la plus grande et haute 
Monarchie de la Chrestienté, et faire tomber 
caste jadis tant florissante Couronne en que- 
nouille, au grand mespris que contemnement de 
la générosité ancienne des François. Enuoyez 
quelque Astolphe aux cieux pour raporter les 
forces de vos bons sens esgarez, et retournez à 
vostre bon Roy,'comme ont faict les principaux 
de la noblesse, et la plus part de prouinces, et 
principales villes, qui n'aguieres tenoyent vostre 
party pour luy ay der à rechasser ceste race Marrane 
et Sarrasine, iusques au plus profond d'Espagne, 
s'il se veut contenter d'autant. Ne vous rendez 
indignes de la clémence et debonnaireté, qui a 

tellement amoUy et détrempé les cœurs des plus 
durs félons de vostre party, voire des plus ca- 
pitaux ennemis de cest Estât et Couronne, qu'ils 
ployent souz Tobeissance de nostre Roy. Con- 
sidérez combien despuis sa conuersion vostre 
party est afFoibly, et que vostre indignation sans 
force sera vayne, que Dieu ne bénira (comme il 
n'a iamais beny) voz aimées rebelles contre vn 
Roy tant Catholique, et remply de tans rares 
vertus et perfections, et que si vous vous rendez 
indignes de sa clémence, n'ayant plus affaire, 
qu'à vne bien petite partie de la plus foible pro- 
vince de tout son Royaume, et à vne poignée 
de gens, gesnez en leurs consciences par les hor- 
ribles furies de leur rébellion, il ne luy reste que 
trop de forces, pour debeller vostre orgueil, et 
cruellement chastier vos felonnies ; vous en estes 
venus à la veille. Ne tardez donc plus. 
Messieurs, à r'entrer en vostre deuoir 
car il y a du péril en la demeure. 
Dieu vous en face 
la grâce. 



FIN 



AV PEVPLE DE 
BOVRGONGNE. 



g, c'est à ce coup qu'il se faut esueilter, 
! O Peuple Bourguignon ; c'est par trop sommeiller, 
J Qu'altens-tu,iusqu'à tant que l'horrible tempeste 
r Du foudre des mutins, qui grestesur la teste, 
I Tait réduit à néant, ouqu'vn soldat mutin 
s précipité ait auancé ta fin i 
là par cinq fois Phosbus a faict vne reueQe 
Par ses douze logis, du despuis que la veuc 
Et tous tes sens captifs sont esceins d'vn sommeil 
Sommeil tel que iamais ne tut veu te pareil. 

Sus, sus, esueiile toy : voy la ruyne prochaine, . 

Voy quel heur le party que tu as prins t'ameine, 
Voy les champs désolez les chardons enfanter 
Au lieu du peregrsin, qui te peut sustenter : 
Voy les biens sans culture, et buissons hérissez 
Où souloyent paraiiant les bourgs estre dressez: 
Les villages peuplez, comme vn pays saunage 
Non d'hommes, mais des ours, et des loups plains de rage: 
Ha 1 ce n'est rien cecy, eslevc vn peu les yeux. 
Quelle fumée s'en va là haut noircir les Cieuï, 
D'où peut elle ça bas prendre sa nourriture. 
Et quel moite aliment la fait voir si obscure, 
Veu qu'en terre le feu si clairement reluit, 
Par le milieu duquel s'entend vn rance bruits 

Sont les moustiers, maisons et chapitres des Prestrcs, 
Tes villages, tes bourgs, et villotes champestres 
Où du soldat brigand d'vn courage inhumain 
A le feu parsemé la sacrilège main : 
Ce n'est pas Tennemy, qui des âmes captiues 
Empourpre le grauier, les fleuves et leurs nues : 
Helas! de tes voisins et amis et subiects, 
Tels carnages chez toy, et par les tiens sont faicts. 
C'est la voix des meurtris qui crie à Dieu vengeance 
Des tyrans ses meurtriers, et de la conniuence, 
Et tu dors cependant à Faise et à requoy 
Enchanté sans auoir aucun soucy de toy. 

Quelle Circe si fort t'a la raison rauie, 
Qu'incensé tu mesprise ton honneur et ta vie ? 
Oste moy ce bandeau, qui t^esblouyssant Tœil 
T^empesche de cognoistre la clarté du Soleil : 
Ne voy tu pas les biens, que chacune Prouince 
Reçoit ore par Theurde son naturel Prince? 
Dessille donc tes yeux, vise droict à cest astre, 
Qui seul peut garentir ton vaisseau du desastre, 
Et du cruel naufrage, qu*il court dedans la mer 
De la sédition, en danger d'abismer. 

Sus^ fay donc prendre port à ton froissé nauire, 
Or que Neptune faict sur sa face vn Zephire 
Souspirer doucement, or que dVn œil humain 
Il reçoit vn chacun, humble tends luy la main, 
Et viens pour t'asseurer maintenant prendre place 
Dans TAzile sacré, le haure de sa grâce. 
De peur que si tu vogues sur ses eaux plus longtemps 
Il te laisse au mercy des ondes et des vents. 

